《谕直𨽻扈驾诸臣》
清代·弘历

三辅拱皇都，首善倡诸路。农桑业各勤，燕赵风犹素。

回环十郡间，巡行亦已屡。城郭渐苟完，黔黎实既庶。

教养诚本图，盖藏更急务。复恐夺其食，为之戒太遽。

利弊率倚伏，所宜善施措。迩年常偏灾，沟壑宁无仆。

赈恤恩纵逮，承宣责应赴。所见怀足慰，未见意深虑。

趋承莫矜能，抚字先怀恕。